
РЕШЕНИЕ
 № РС-929-19-031
Днес,11.03.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Член: Антоанета Георгиева – Цонкова
Член: Пламен Йоцов
Член: Силвия Къдрева           
У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/ С-929/11.12.2019 г. 
Сигналът е насочен против Ангел *** Жиланов – кмет на Община Г. М., мандати 2015-2019 и 2019-2023 година.
По същество в сигнала се твърди, че като кмет на Община Г.М., Ангел Жиланов не е обърнал внимание на множеството сигнали от граждани на общината, касаещи влошаване състоянието на околната среда, в това число и на инфраструктурата в общината, свързано с дейността на концесионера на находище „И.“, с. А., Община Г.М. – ЕТ „***“, която се извършва изцяло в разрез с екологичните норми и стантдарти и в нарушение на концесионния договор. Като не е предприел необходимите мерки и не е упражнил своите кметски функции и служебни задължения Жиланов е създал условия за извличане на материална и нематериална облага за едноличния търговец с фирма „***“. Като мотив за това се изтъква факта, че в периода 2015-2019 г. Жиланов, като кмет на Община Г.М. е работил съвместно със сина на Д.Д.-  Й.Д.Д., който е бил кмет на кметство с. Д.М. за същия период. 
Към сигнала са приложени като доказателства: Подписки от жителите на с. А. и с. Д.М. до кмета на община Г.М. и МОСВ; сигнал на гражданин от 10.06.2019 г. до кмета на община Г. М.; писма от МОСВ – РИОСВ, град С.(изх. №119/27.05.2019 г.) до кмета на община Г.М. и от Министерски съвет на Република България (изх. №694/19 от 11.06.2019 г., изх. №694/19 от 26.08.2019 г. и изх.№03-00-329/16.12.2019 г.), както и видеоматериали от 07.11.2019 г. за замърсяване на въздуха и състоянието на пътната мрежа между селата Д.М. и А.
Комисията служебно е направила справки в Търговски регистър и регистър „Сиела“, в регистър НБД „Население“, на електронната страница на Министерство на енергетиката – Регистър на концесиите за добив на подземни богатства, на електронната страница на „Държавен вестник“ – бр. 70/ 08.08.2003 г. и бр.106/14.12.2007 г., на електронната страница на Община Г.М., както и в Регистъра на лицата, заемащи висши публични длъжности на КПКОНПИ – за подадените от Ангел Жиланов декларации по чл.35, ал.1, т.2 от ЗПКОНПИ.
Във връзка с твърденията в сигнала Комисията е изискала и с писмо, вх. №3534/ 25.02.2020 г., е получила от председателя на Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г.М. доказателства за служебното качество на Ангел *** Жиланов като кмет на Община Г.М. за мандати 2015-2019 и 2019-2023 г. – клетвени листове, подадени от същия декларации по чл.12 от ЗПУКИ (отм.), както и декларация по чл.35, ал.1, т.1 от ЗПКОНПИ; доказателства за служебното качество на Й.Д.Д. като кмет на кметство в с. Д.М., мандат 2015-2019 г. и общински съветник в Общински съвет- Г.М., мандат 2019-2023 г. – споразумение/ трудов договор, допълнителни споразумения към него, декларации по чл.12 от ЗПУКИ (отм.), декларация по чл.35, ал.1, т.1 от ЗПКОНПИ и клетвен лист; подадените в Община Г.М. в периода 2015-2020 г. жалби, молби и сигнали във връзка с дейността на ЕТ „***“ на територията на общината, като концесионер на находище „И.“; евентуално, дадените препоръки и предписания на ЕТ „***“ във връзка с постъпили жалби и сигнали, както и съставените актове и издадени наказателни постановления в периода 2015-2020 г. на ЕТ „***“; всички сключени от Община Г.М. и ЕТ „***“ договори в периода 2015-2020 г., както и доказателства за изплатени по тях средства; всички внесени в периода 2015-2020 г. от Ангел *** Жиланов като кмет на Община Г.М. предложения до Общински съвет – Г.М., касаещи находище „И.“ и/ или дейността на  ЕТ „***“; евентуално, взетите в периода 2015-2020 г. от Общински съвет – Г.М. решения, касаещи находище „И.“ и/ или дейността на  ЕТ „***“.

В хода на проверката по сигнала Комисията установи следното от фактическа страна:

Сигналът е подаден от физическо лице, с посочени три имена, ЕГН, адрес и е подписан.
Ангел *** Жиланов е избран за кмет на Община Г.М. на проведените на 25.10.2015 г. местни избори за кметове и общински съветници и е преизбран на същата длъжност на проведените на 27.10.2019 г. местни избори за кметове и общински съветници. Същият е подписал клетвени листове на 13.11.2015 г., съответно на 05.11.2019 г. 
От справка в Търговски регистър е видно, че Ангел *** Жиланов не е вписан като едноличен търговец и не притежава дялове или акции в търговски дружества, нито е член на управителен или контролен орган на такива. 
Същият е член на управителен съвет на Сдружение с нестопанска цел „Местна инициативна група Е.П.– Г.М.“, Булстат***, с. Г.М., видно от справка в регистър „Сиела“.
От представени по преписката доказателства за служебното качество на Й.Д.Д. е видно, че на проведените на 25.10.2015 г. местни избори за кметове и общински съветници същият е избран за кмет на кметство с. Д.М. Д. е подписал клетвен лист на 13.11.2015 г. и е подал декларации по чл.12, т.1 и т.2 от ЗПУКИ (отм.) на 16.11.2015 г. На 13.11.2015 г. между него и община Г.М., представлявана от кмета Ангел Жиланов, във връзка с чл.86, ал.1, ал.2 и ал.3 и на основание чл.197 от КТ и удостоверение №КК-03/ 13.11.2015 г. на Общинска избирателна комисия Г.М. за избран кмет, е подписано споразумение за длъжността кмет на кметство с. Д.М. На проведените на 27.10.2019 г. местни избори за кметове и общински съветници Й. Д. е избран за общински съветник в Общински съвет - Г.М. и е подписал клетвен лист на 05.11.2019г.
От справка в регистър НБД „Население“ не се установи родство между Ангел *** Жиланов и лицата Д.П.Д.и Й.Д.Д., които са баща и син. 
Д.П.Д.е регистриран като едноличен търговец с фирма „***“, град София, по фирмено дело №1455/1990 г. по описа на Софийски градски съд – Фирмено отделение и е вписан като такъв в Търговски регистър на 30.07.2008 г.
При проверка в Регистър на концесиите за добив на подземни богатства на електронната страница на Министерство на енергетиката се установи, че под пореден № 45* е вписан ЕТ „***“, град София, партида НКР № D-002**, като концесионер на находище „И.“, община Г.М., област София. 
Със свое Решение № 548 от 31.07.2003 г. Министерският съвет на Република България е предоставил на ЕТ „***“, град София, концесия за добив на подземни богатства - строителни материали - пясъчници, по чл.2, т.5 от Закона за подземните богатства, от находище „И.“, с. А., община Г.М., С.област. Решението е обнародвано в „Държавен вестник“, брой 70 от 08.08.2003 г. Със свое Решение № 804/ 05.2007 г. Министерският съвет е изменил и допълнил решенията си за предоставяне на концесия за добив на подземни богатства по чл.2, т.5 и т.6 от Закона за подземните богатства. Със същото решение е изменена и допълнена и предоставената на ЕТ „***“ концесия (т.1.61 от решението), като е създадена нова т.10а, според която „тридесет на сто от изплатеното от концесионера концесионно възнаграждение се внася от министъра на регионалното развитие и благоустройството по бюджета на община Г.М., считано от 01.01.2007 г.“.
Видно от писмо от Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г.М., вх. № ЦУ01/3534 от 25.02.2020 г. на КПКОНПИ, в периода 2015-2020 г. няма сключени договори между Община Г.М. и ЕТ „***“, както и доказателства за изплатени средства на търговеца от общината. От същото писмо става ясно и че в периода 2015-2020 г. не са внасяни предложения и не са вземани решения от Общински съвет Г.М., касаещи находище „И.“ или дейността на ЕТ „***“, не са издавани и наказателни постановления на същия.
По преписката са представени 2 подписки и 6 сигнала от граждани на Община Г.М., подадени в периода от 10.06.2019 г. до 16.01.2020 г. и адресирани до кмета на общината и до други институции. Сигналите съдържат твърдения за нарушения от концесионера ЕТ „***“, извършващ добив на скални материали в находище „И.“, с. А., които водят до „екологично бедствие и необратими последици за екосистемите в С.област“, както и до нанасяне на сериозни щети на инфраструктурата, в резултат на интензивното движение на тежкотоварни автомобили, създаващи сериозни  затруднения в придвижването по пътищата в общината и предпоставки за пътно транспортни произшествия. Подписките са от живущи в с. А., община Г.М. срещу „непоносимото запрашване, което причиняват камионите, превозващи инертни материали от кариерата в с. А.“ (106 подписа) и от  живущите в с. Д.М. срещу „непоносимото замърсяване на въздуха, унищожаването на пътната настилка и заплахата за движението в с. Д.М., причинено от тежкотоварните камиони, обслужващи концесионера ЕТ „***“, извършващ добив на скални материали в находище „И.“ в близост до с. А., община Г.М.“ (85 подписа).
Постъпилите в Министерски съвет на Република България сигнали от граждани на Община Г.М. са били препратени по компетентност (с писма изх. № 694/19 от 11.06.2019 г., изх. №694/19 от 26.08.2019 г. и изх.№03-00-329/16.12.2019 г.) на Министерство на околната среда и водите (МОСВ), на Министерство на енергетиката (МЕ), на Агенция „Пътна инфраструктура“ (АПИ) и Министерство на вътрешните работи (МВР), които на свой ред са извършили проверки и са изпратили отговори до сигналоподателите, както и до кмета на Община Г.М..
Директорът на Регионална инспекция по околна среда и водите към МОСВ е издал предписания на кмета на Община Г.М. за предприемане на мерки за повишаване на контрола при транспортирането на стоки и товари по общинските пътища, както и за предоставяне в инспекцията на месечни отчети за състоянието на пътната мрежа, предвид че обходният път на с. А., довеждащ до кариерата е собственост на община Г.М. (писма изх. № –-119/27.05.2019 г., изх. №7150/ 18.12.2019 г. и изх. №109/ 09.01.2020 г.). 
С писмо с изх.№03-00-10/09.01.2020 г. от Агенция „Пътна инфраструктура“ до кмета на Община Г.М. е изразено становище, че съгласно чл.19, ал.1, т.1 от Закона за пътищата Агенцията стопанисва и управлява републиканските пътища, които са изключителна държавна собственост, а пътният участък за път SFO 2170 „I-6 – Д.М. – А. – Г.“ е собственост на община Г.М., като находище „И.“ се намира в с. А.
От ОДМВР- София, Районно управление (РУ) – Е.П. до кмета на Община Г.М. е изпратено писмо, изх. № 262000-3559/ 20.11.2019 г., с което е препоръчано за опасен участък на път SFO2170 в с. Д.М. да се вземат спешни мерки и да се доизгради задигнат тротоар,  обезопасен с еластични огради, както и да се обсъди с Община Е.П. възможността за реорганизиране на движението на тежкотоварни автомобили в района, като същото се направи еднопосочно по общински път SFO 2170 с посока А.- Д.М., а връщането да става по обходен маршрут с посока ПП-6 – път-III-105 - гр. Е.П. -с. П. - с.Д. М., което ще доведе до облекчаване на трафика през опасния участък.
С писмо от кмета на Община Г.М. с изх. № 66-00-49(1)/ 19.12.2019 г. до ЕТ „***“, същият го уведомява, че с оглед необходимостта от вземане на незабавни мерки за осигуряване на безопасността на движение в района, се въвежда еднопосочно движение за преминаване през опасен участък в с. Д.М. до намирането на по-безопасна алтернатива, като в писмото е посочен и предложения от РУ- Е.П. вариант за това. 
С писмо с  изх. № 66-00-49(1)/ 19.12.2019 г. до началника на РУ Е.П. кметът на Община Г.М. го информира за това, че в бюджета за 2020 г. ще бъдат заложени средства за бордюри и еластична ограда, които ще бъдат доизградени в опасния участък, както и че се въвежда еднопосочно движение за преминаване през опасния участък в с. Д.М. за тежкотоварни автомобили, като за целта ще бъдат поставени указателни табели и необходимите пътни знаци.
С писмо с  изх. № 66-00-49(4)/ 27.01.2020 г. до едноличния търговец Д.Д. с фирма „***“, на основание чл.19 от Закона за чистотата на атмосферния въздух и издадено Предписание №16/ 22.11.2019 г. от РИОСВ, кметът на Община Г.М. предписва на управляващия  ЕТ „***“ да оросява ежедневно с вода обходния път на с. А., довеждащ до кариерата, минаващ и до имотите на жители на селото и да не допуска запрашване на въздуха, както и да не допуска замърсяване на пътната мрежа с инертни материали в района на с. А. и с. Д.М. до Главен път I-6 С.– Б. 

При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 2 от Закона за предотвратяване и установяване на конфликт на интереси (отм.), респ. по чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал.2 и ал.3 от ЗПУКИ (отм.), респективно в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община Г.М. Ангел *** Жиланов е бил лице, заемащо публична длъжност по смисъла на чл.3, т.8 от ЗПУКИ (отм.), респективно е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Съгласно чл.44, ал.1 от Закона за местното самоуправление и местната администрация (ЗМСМА), част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и внася в общинския съвет отчет за изпълнението им два пъти годишно и др.
Липсата на родство между Ангел Жиланов и Д.П.Д., както и между Жиланов и Й.Д.Д., изключва наличието на свързаност помежду им по смисъла на §1, т.1 от ДР на ЗПУКИ (отм.), респективно по §1, т.15, б.“а“ от ДР на ЗПКОНПИ.
Видно от писмо от Постоянната комисия по нормативна уредба, законност и предотвратяване и установяване на конфликт на интереси, изпълнение на решенията на общински съвет, обществен ред, молби и жалби от гражданите към Общински съвет – Г. М., вх. № ЦУ01/3534 от 25.02.2020 г. на КПКОНПИ, в периода 2015-2020 г. няма сключени договори между Община Г.М. и ЕТ „***“ и няма изплащани средства към търговеца от общината, нито са внасяни предложения от страна на Жиланов в Общински съвет - Г.М. и вземани решения от същия, касаещи находище „И.“ или дейността на ЕТ „***“, от което следва, че не са упражнени правомощия от Ангел Жиланов, в качеството му на кмет на Община Г.М. по отношение на ЕТ „***“.
От събраните по преписката доказателства е видно, че на Д.Д., в качеството му на едноличен търговец с фирма „***“, град София,  са предоставени концесионни права с Решение № 548 от 31.07.2003 г. на Министерски съвет на Република България за добив на подземни богатства - строителни материали - пясъчници, по чл.2, т.5 от Закона за подземните богатства, от находище „И.“, с. А., Община Г.М., С.област. С Решение № 804/ 05.2007 г. на Министерски съвет предоставената на ЕТ „***“ концесия е изменена и допълнена.
В хода на производството се установи, че на 13.11.2015 г. кметът на Община Г.М. Ангел Жиланов е подписал с Й.Д.Д. споразумение за длъжността кмет на кметство с. Д.М., с което е упражнил свои правомощия по служба, но при липса на частен интерес. В случая, Жиланов е действал при условията на обвързана компетентност, на основание чл.86, ал.1, ал.2 и ал.3 и на основание чл.197 от КТ и удостоверение № КК-03/ 13.11.2015 г. на Общинска избирателна комисия Г.М. за избран кмет на кметство с. Д.М., в резултат от проведените на 25.10.2015 г. преки избори за кметове и общински съветници. 
Дори и да се приеме, че с тези си действия Жиланов е извършил нарушение по Глава Втора от ЗПУКИ (отм.), респективно по Глава Осма от ЗПКОНПИ, то сигналът за това е подаден на 11.12.2019 г., тоест повече от година след изтичане на тригодишния срок по чл.73 от ЗПКОНПИ (до 25.10.2018 г.), съгласно който производство за установяване на конфликт на интереси, както и за нарушения по чл.68 и чл.69 се образува в срок до 6 месеца от откриването, но не по-късно от три години от извършването на нарушението, което е основание за прекратяване на образуваното производство по отношение на Ангел Жиланов, в тази му част. 

Твърденията в сигнала касаят предимно неупражняване на правомощия от страна на Ангел Жиланов във връзка с представените по преписката сигнали и подписки от жители от района на Община Г.М., съдържащи твърдения за системни нарушения от концесионера ЕТ „***“, извършващ добив на скални материали в находище „И.“, с. А. в нарушение на концесионния договор, които водят до „екологично бедствие и необратими последици за екосистемите в С. област“, както и до нанасяне на сериозни щети на инфраструктурата, в резултат на интензивното движение на тежкотоварни автомобили, създаващи сериозни  затруднения в придвижването по пътищата в общината.
Съгласно чл.19 от Закона за чистотата на атмосферния въздух (ЗЧАВ), ал. 4 (в сила от 03.01.2019 г.), кметовете на общини и общинските съвети са отговорни за управлението на елементите на общинската инфраструктура и общинските дейности с цел осигуряване чистотата на въздуха. В чл.29 от същия закон е предвидено, че общинските органи, съгласувано с органите на Министерството на вътрешните работи организират и регулират движението на автомобилния транспорт в населените места с оглед осигуряване качество на атмосферния въздух, отговарящо на установените норми за вредни вещества (замърсители).
От събраните по преписката доказателства се установи, че Ангел Жиланов като кмет на Община Г.М. и лице, заемащо висша публична длъжност, е упражнил свои правомощия по служба, като в изпълнение на дадените му от РИОСВ - С. предписания и  съвместно с РУ Е.П. е извършил реорганизация на движението на тежкотоварни автомобили в района, като същото е направено еднопосочно по общински път SFO 2170 с посока А.- Д.М., с връщане по обходен маршрут с посока ПП-6 – път - III-105- гр. Е. П. - с.П. - с.Д. М., с цел облекчаване на трафика през опасния участък в с. Д.М., до намирането на по-безопасна алтернатива (писма с изх. № 66-00-49(1)/ 19.12.2019 г. до ЕТ „***“ и до началника на РУ Е.П.).
С писмо с  изх. № 66-00-49(4)/ 27.01.2020 г. до едноличния търговец Д.Д.с фирма „***“, като кмет на Община Г.М. и на основание чл.19, ал.4 от ЗЧАВ и издадено Предписание №16/ 22.11.2019 г. от РИОСВ, Ангел Жиланов е издал предписаниe на управляващия ЕТ „***“, с цел осигуряване чистотата на въздуха да оросява ежедневно с вода обходния път на с. А., довеждащ до кариерата, минаващ и до имотите на жители на селото и да не допуска запрашване на въздуха, както и да не допуска замърсяване на пътната мрежа с инертни материали в района на с. А. и с. Д.М. до Главен път I-6 С. –  Б., с което е упражнил свои правомощия по служба, но при липса на частен интерес – негов или на свързано с него по смисъла на §1, т.15 от ДР на ЗПКОНПИ лице. 
От горното следва, че са налице два от елементите от състава на конфликт на интереси по чл.52 от ЗПКОНПИ - лице, заемащо висша публична длъжност и упражнени от него правомощия по служба. Не е налице, обаче, третият елемент - наличието на релевантен частен интерес за него или за свързано с него лице от упражнените правомощия по служба.
Липсата на частен интерес от упражнените правомощия по служба води и до липсата на конфликт на интереси. 

Ако се приеме (каквито са твърденията в сигнала), че Жиланов е забавил изпълнението на негови правомощия или задължения по служба, свързани с предприемането на мерки съгласно чл.19 от ЗЧАВ, то същото може да се квалифицира по-скоро като бездействие от негова страна. Бездействието не се обхваща от общия състав на конфликта на интереси, в частност от предвидените забрани по Глава Втора от ЗПУКИ (отм.), респ. от Глава Осма, Раздел II от ЗПКОНПИ, които представляват негова проявна форма. Това води и до липсата на конфликт на интереси по смисъла на чл. 2 от ЗПУКИ (отм.) и чл. 52 от ЗПКОНПИ. (В този смисъл са и Решение № 2513/21.02.2013 г. по адм.д. № 12061/ 2012 г. на ВАС и Решение № 6148/08.05.2013 г. по адм.д. № 1781/2013 г. на ВАС.)

Водена от горното и на основание чл. 74, ал. 1 и ал.2 и чл.73 от ЗПКОНПИ, Комисията за противодействие на корупцията и за отнемане на незаконно придобитото имущество

РЕШИ:

НЕ УСТАНОВЯВА конфликт на интереси по отношение на Ангел *** Жиланов с ЕГН *** – кмет на Община Г.М. и в това му качество лице, заемащо висша публична длъжност по чл.6, ал.1, т.32 от ЗПКОНПИ, във връзка с въведена реорганизация на движението на тежкотоварни автомобили в района на с. Д.М. и издадено с писмо с  изх. № 66-00-49(4)/ 27.01.2020 г. на Община Г.М. предписание на едноличен търговец Д.Д. с фирма ЕТ „***“, поради липса на  частен интерес.

ПРЕКРАТЯВА производството по сигнал с рег. № ЦУ01-С-929/ 11.12.2019 г. против Ангел *** Жиланов с ЕГН ***  - кмет на Община Г.М., в останалата му част. 
 	
Препис от Решението да се изпрати на Окръжна прокуратура – С., с оглед преценка за реализиране на правомощията й по чл. 76, ал. 2 от ЗПКОНПИ. 

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


КОМИСИЯ:
                            ПРЕДСЕДАТЕЛ:………………………………….../СОТИР ЦАЦАРОВ/

    ЧЛЕН:………………………………………../АНТОАНЕТА ЦОНКОВА/

    ЧЛЕН:…………………...……………..………....…../ПЛАМЕН ЙОЦОВ/

                            ЧЛЕН:……………………………………….…….../СИЛВИЯ КЪДРЕВА/

